Hertha Berlín. A banda del Bayern, aquest és en l’únic equip en què pensa Pep Guardiola ara mateix. El quart classificat de la Bundesliga és el rival que visita dissabte l’Allianz Arena. Però hi ha molts altres clubs que volen fer ballar el cap a l’entrenador català. A set mesos d’acabar contracte amb el campió alemany, els principals equips anglesos i algun altre potent d’Europa han intensificat els sondejos per valorar la disposició de Guardiola d’incorporar-se als seus projectes a partir del pròxim 30 de juny, en cas que el tècnic no renovi amb el Bayern. Segons fonts de l’entorn de l’entrenador, fins i tot el Reial Madrid hauria temptejat el terreny pròxim a Guardiola per saber si hi hauria alguna opció de fer-lo asseure a la banqueta del Santiago Bernabéu.

A punt d’entrar en l’últim mes de competició del 2015, Guardiola no ha firmat cap precontracte amb cap dels pretendents que en les darreres setmanes han mostrat amb més o menys vehemència el seu interès a incorporar el tècnic català. "No ha signat res amb ningú", asseguren fonts properes al de Santpedor. És veritat, però, que la seva continuïtat al Bayern és incerta, però tampoc no es pot descartar. El president de la directiva del club alemany, Karl-Heinz Rummenigge, ha reiterat en les últimes hores que immediatament després que acabi la primera volta de la Bundesliga –a partir del pròxim dia 20– mantindrà una última reunió amb Guardiola i acabaran de definir el futur del tècnic. El Bayern vol fer llavors una darrera proposta per convèncer l’entrenador català que renovi el seu contracte. Dimecres, amb tot, Rummenigge va dir que estava "totalment relaxat" a l’espera d’aquesta cita just abans de Nadal.

Preguntat sobre una possible recerca per a un eventual relleu de Guardiola, el dirigent del club bavarès, però, va remarcar: "Sempre cal continuar. No hi ha cap persona al món que alguna vegada no hagi de ser substituïda. Els jugadors vénen i van. També passa amb els entrenadors". El Bayern té convocada aquest divendres la seva junta general anual i Rummenigge passarà revista al que ha donat de si el 2015 i les expectatives que es marca el club per al 2016.

Guardiola i el seu equip tècnic es troben molt a gust al Bayern i a Munic. El de Santpedor sent en aquesta temporada que per fi s’han fet seu l’equip i que el futbol practicat pels seus jugadors és el que ell veritablement sent com a bo. No és cap secret, però, que a l’entrenador català també el motiven altres desafiaments, i la Premier League sempre ha estat en l’horitzó, fins i tot quan el 2012 va deixar el Barça. El sondeig del Reial Madrid va més enllà d'una broma que algun membre del club blanc havia deixat caure en el passat en un context informal. Fonts properes a Guardiola afirmen que el tempteig ha estat seriós, si bé lluny d’asseure’s a parlar concretament de la qüestió.

Per motius personals, Guardiola no podrà dirigir aquest divendres l’entrenament del Bayern ni dur a terme la roda de premsa prevista abans del partit contra l’Hertha. El tècnic és conscient que els grans clubs d’Europa el cobegen, però no s’ha compromès ni ha donat la paraula a ningú. Ara toca pensar a sumar la tretzena victòria en 14 jornades de la Bundesliga, assumeix l’entrenador.